清友堂爲呂賓峰題
作者：李呂
朝代：宋

paragraphs: 惡草不可近，惡蟲不可逢。
草有有鈎吻，入口裂其胸。
蟲中有細腰，蠆尾猶銛鋒。
人生涉世故，得不戒遊從。
澡心三峽浪，對面九疑峰。
相須濟吾事，醖釀如酒醲。
一朝臨利害，暗捷同機舂。
箇中本無物，薄俗誰我容。
眷彼冰雪姿，氣格天所鍾。
蟠根便水石，作配宜竹松。
相看世味薄，清坐真意濃。
今時無膠漆，安得如駏蛩。
永結歲寒伴，馨香滿蒙茸。
願爲管鮑友，莫繼耳餘蹤。
可能闢三徑，吾亦欲携筇。